title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fiċ-ċeramika dielettrika f’ċerti kapaċitaturi

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Din daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhumiex prattiċi mil-lat xjentifiku jew tekniku; l-affidabbiltà tas-sostituti mhix żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.

               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL L-ADOZZJONI TAL-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd
                  3
                ġmielu ta’ rikjesti mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda u kif ukoll għat-tiġdid ta’ dawk eżistenti.

               L-eżenzjoni 7(c)-II tal-Anness III attwali tippermetti l-użu taċ-ċomb f’ċeramika dielettrika f’kapaċitaturi għal vultaġġ nominali ta’ 125 V AC jew 250 V DC jew ogħla. Il-Kummissjoni rċeviet żewġ applikazzjonijiet għat-tiġdid ta’ din l-eżenzjoni f’Jannar 2015. Filwaqt li l-eżenzjoni 7(c)-II kienet tiskadi fil-21 ta’ Lulju 2016 għall-kategoriji 1 sa 7 u 10
                  4
               , b’konformità mar-rekwiżiti tad-Direttiva RoHS (l-Artikolu 5(5), it-tieni subparagrafu), din għandha tibqa’ tapplika sakemm il-Kummissjoni tieħu deċiżjoni dwar it-tiġdid tal-applikazzjoni.

               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa ta’ tmien ġimgħat malpartijiet ikkonċernati
                  5
                dwar l-applikazzjoni. Waqt il-konsultazzjoni mal-partijiet ikkonċernati wasal kontribut wieħed.

               Ir-rapport finali bil-valutazzjoni tal-applikazzjoni ġie ppubblikat;
                  6
               ; u l-partijiet ikkonċernati ġew notifikati b’dan.

               Sussegwentement, il-Kummissjoni kkonsultat bil-miktub lill-grupp ta’ esperti tal-Istati Membri għall-atti delegati skont id-Direttiva RoHS 2 kif miftiehem waqt il-laqgħa preċedenti
                  7
               . L-esperti qablu mal-abbozz ippreżentat mill-Kummissjoni, b’maġġoranza kbira ta’ membri li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu tliet kummenti; ilkoll jappoġġaw l-abbozz tal-att. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  8
               . Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:

               ·Il-kapaċitaturi taċ-ċeramika diskreti għal vultaġġ nominali ta’ 125 V AC jew 250 V DC jew ogħla jkollhom il-kapaċità li jaħżnu u jirrilaxxaw ċarġ elettriku (kapaċitanza elettrostatika) u huma inkorporati f’ċirkwiti b’vultaġġ għoli f’varjetà wiesgħa ta’ tagħmir elettriku u elettroniku. Dawn jintużaw fit-tipi kollha ta’ swieq u applikazzjonijiet, pereżempju sistemi tal-infrastruttura pubblika, l-awtomatizzazzjoni tal-industrija, l-esplorazzjoni minerali u taż-żejt, il-konverżjoni tal-enerġija, provvisti tal-enerġija għolja, it-telekomunikazzjoni, u apparat mediku.

               ·Iċ-ċomb fiċ-ċeramika dielettrika għandu l-funzjoni li jikseb kostant dielettriku għoli b’vultaġġ operatorju għoli; kapaċità ta’ ħżin ta’ enerġija għolja (anki f’temperaturi għoljin); tnixxija baxxa b’vultaġġ għoli u temperaturi għoljin; u telf baxx waqt kurrent, frekwenzi u temperaturi għoljin. Bħalissa, sostituzzjoni jew tneħħija taċ-ċomb għadhom mhumiex prattiċi mil-lat xjentifiku jew tekniku għal xi applikazzjonijiet. Jidher li alternattivi jistgħu jiġu applikati biss f’ċerti każijiet.

               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li mill-inqas wieħed mill-kriterji rilevanti speċifikati fl-Artikolu 5(1)(a) jiġi ssodisfat mit-talba għal eżenzjoni fir-rigward tal-entrata 7(c)-II fl-Anness III. Minħabba li għal ċerti applikazzjonijiet ikkonċernati llum ma hemm l-ebda alternattiva affidabbli jew alternattiva li x’aktarx titqiegħed fis-suq dalwaqt, it-tiġdid tal-eżenzjoni b’perjodu ta’ validità sal-21 ta’ Lulju 2021 huwa ġġustifikat; peress li ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Sabiex tiġi evitata d-duplikazzjoni tal-ambitu tal-eżenzjonijiet fl-Anness III, it-test propost jiċċara li l-applikazzjonijiet koperti mill-eżenzjoni 7(c)-I u 7(c)-IV huma esklużi mill-eżenzjoni 7(c)II.

               Għall-kategoriji l-oħra għajr il-kategoriji 1 sa 7 u 10, l-eżenzjoni attwali tibqa’ tgħodd għall-perjodi ta’ validità stabbiliti fl-Artikolu 5(2). L-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE.

               3.ELEMENTI ĠURIDIĊI TAL-ATT DELEGAT

               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mar-rekwiżiti rilevanti fl-Artikolu 5(1)(a) tagħha.

               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               B’konformità mal-prinċipju tal-proporzjonalità, il-miżura ma tmurx lil hinn minn dak meħtieġ biex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 16.11.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fiċ-ċeramika dielettrika f’ċerti kapaċitaturi

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  9
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.

               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE (kategoriji 1 sa 11) huma elenkati fl-Anness I ta’ dik id-Direttiva.

               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. Iżda l-użu taċ-ċomb f’ċeramika dielettrika f’kapaċitaturi għal vultaġġ nominali ta’ 125 V AC jew 250 V DC jew ogħla kien eżentat mir-restrizzjoni u bħalissa hu elenkat fl-entrata 7(c)II tal-Anness III ta’ dik id-Direttiva. Għall-kategoriji 1 sa 7 u 10, l-iskadenza ta’ dik l-eżenzjoni kienet il-21 ta’ Lulju 2016.

               (4)
                     Il-Kummissjoni rċeviet applikazzjoni għal tiġdid ta’ dik l-eżenzjoni qabel il-21 ta’ Jannar 2015, skont l-Artikolu 5(5) tad-Direttiva 2011/65/UE. L-eżenzjoni tibqa’ valida sakemm tkun ġiet adottata deċiżjoni dwar dik l-applikazzjoni.

               (5)
                     Il-kapaċitaturi taċ-ċeramika diskreti għal vultaġġ nominali ta’ 125 V AC jew 250 V DC jew ogħla jkollhom il-kapaċità li jaħżnu u jirrilaxxaw ċarġ elettriku (kapaċitanza elettrostatika) u huma inkorporati f’ċirkwiti b’vultaġġ għoli f’varjetà wiesgħa ta’ tagħmir elettriku u elettroniku. Dawn jintużaw fit-tipi kollha ta’ swieq u applikazzjonijiet, pereżempju sistemi tal-infrastruttura soċjali, l-awtomatizzazzjoni tal-industrija, l-esplorazzjoni minerali u taż-żejt, il-konverżjoni tal-enerġija, provvisti tal-enerġija għolja, it-telekomunikazzjoni, u apparat mediku.

               (6)
                     Iċ-ċomb fiċ-ċeramika dielettrika għandu l-funzjoni li jikseb kostant dielettriku għoli b’vultaġġ operatorju għoli, kapaċità ta’ ħżin ta’ enerġija għolja (anke f’temperaturi għoljin), tnixxija baxxa b’vultaġġ għoli, u b’temperaturi għoljin, u telf baxx waqt kurrent, frekwenzi u temperaturi għoljin.

               (7)
                     Sostituzzjoni jew tneħħija taċ-ċomb għadhom mhumiex prattiċi mil-lat xjentifiku jew tekniku għal ċerti kapaċitaturi taċ-ċeramika minħabba n-nuqqas ta’ sostituti affidabbli. L-eżenzjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 tal-Parlament Ewropew u tal-Kunsill
                  10
               . Għaldaqstant jenħtieġ li tiġġedded l-eżenzjoni għall-użu taċ-ċomb f’ċeramika dielettrika f’kapaċitaturi għal vultaġġ nominali ta’ 125 V AC jew 250 V DC jew ogħla. Għal raġunijiet ta’ ċarezza, fl-Anness III tad-Direttiva 2011/65/UE jenħtieġ jiġi miżjud li l-applikazzjonijiet koperti mill-entrati 7(c)-I u 7(c)-IV ikunu esklużi mill-entrata 7(c)-II.

               (8)
                     Peress li, għall-applikazzjonijiet ikkonċernati, bħalissa ma hemm l-ebda alternattiva disponibbli fis-suq, jenħtieġ li tiġġedded l-eżenzjoni għall-kategoriji 1 sa 7 u 10 għall-perjodu massimu ta’ ħames snin sal-21 ta’ Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.

               (9)
                     Għall-kategoriji l-oħra għajr il-kategoriji 1 sa 7 u l-kategorija 10, l-eżenzjoni attwali tibqa’ valida għall-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta’ ċarezza, jenħtieġ li d-dati tal-iskadenza jiżdiedu fl-Anness III ta’ dik id-Direttiva.

               (10)
                     Għalhekk jenħtieġ li d-Direttiva 2011/65/UE tiġi emendata skont dan,

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE hu emendat kif stabbilit fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard minn [enter the last day of the 12th month after the date of entry into force of this Directive] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.

               Dawn għandhom japplikaw dawk id-dispożizzjonijiet minn [enter the last day of the 12th month after the date of entry into force of this Directive + 1 day].

               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 16.11.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista tinsab fuq:
                  http://ec.europa.eu/environment/waste/rohs_eee/adaptation_en.htm

                     (4)

                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u t-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.

                     (5)

                  Perjodu ta’ konsultazzjoni
                  : mill-21.08.2015 sas-16.10.2015.

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Il-konsultazzjonijiet saru bil-miktub bejn is-27 ta’ April u t-18 ta’ Mejju 2017.

                     (8)

                        Lista tal-passi amministrattivi meħtieġa tinsab fuq
                  is-sit web tal-Kummissjoni
                  . L-istadju attwali tal-proċedura jistgħu jidhru għal kull abbozz tal-att delegat fir-Reġistru Interistituzzjonali tal-Atti Delegati fuq
                  https://webgate.ec.europa.eu/regdel/#/home
                  .

                     (9)

                        ĠU L 174, 1.7.2011, p. 88.

                     (10)

                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH) u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).

    ---documentbreak---

               ANNESS

               Fl-Anness III, l-entrata 7(c)-II hija sostitwita b’dan li ġej:

                        “7(c)-II

                        Iċ-ċomb f’ċeramika dielettrika f’kapaċitaturi għal vultaġġ nominali ta’ 125 V AC jew 250 V DC jew ogħla

                        Ma japplikax għall-applikazzjonijiet koperti mill-punt 7(c)-I u 7(c)-IV ta’ dan l-Anness.

                        Jiskadi fi:

                        –il-21 ta’ Lulju 2021 għall-kategoriji 1 sa 7 u 10;

                        –il-21 ta’ Lulju 2021 għall-kategoriji 8 u 9 għajr għall-apparat mediku dijanjostiku in vitro u l-istrumenti ta’ monitoraġġ u ta’ kontroll industrijali;

                        –il-21 ta’ Lulju 2023 għall-kategorija 8, l-apparat mediku dijanjostiku in vitro;

                        –il-21 ta’ Lulju 2024 għall-kategorija 9, l-istrumenti ta’ monitoraġġ u ta’ kontroll industrijali, u għall-kategorija 11.”


title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fil-berings u l-bushes li jintużaw f’ċertu tagħmir mhux tat-triq ta’ użu professjonali

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), id-dibutilftalat (DBP) u d-diisobutil ftalat (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revokar tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata xi waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II mhijiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, is-saħħa u s-sikurezza tal-konsumatur.

               Barra minn hekk, l-Artikolu 5(1) jistipula li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL MA JIĠI ADOTTAT L-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd ġmielu ta’ talbiet
                  3
                mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda kif ukoll għat-tiġdid ta’ dawk eżistenti.

               F’Lulju 2015, il-Kummissjoni rċeviet talba għal eżenzjoni ġdida għall-Anness III għall-użu taċ-ċomb fil-berings u fil-bushes tal-magni b’kombustjoni interna li jaħdmu bid-diżil jew bil-fjuwil gassuż li jintużaw f’tagħmir mhux tat-triq ta’ użu professjonali (it-talba nru. 2016-1). L-eżenzjoni ntalbet għall-Kategorija 11
                  4
               .

               Sabiex issir evalwazzjoni tat-talba għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kien jinkludi konsultazzjoni online miftuħa
                  5
                ta’ tmien ġimgħat mal-partijiet ikkonċernati dwar l-applikazzjoni. Ma waslet l-ebda kontribuzzjoni waqt il-konsultazzjoni mal-partijiet ikkonċernati.

               Ir-rapport finali bil-valutazzjoni tal-applikazzjoni ġie ppubblikat
                  6
               ; u l-partijiet ikkonċernati ġew notifikati b’dan.

               Sussegwentement, fit-22 ta’ Settembru 2017 matul laqgħa tal-esperti, il-Kummissjoni kkonsultat grupp ta’ esperti tal-Istati Membri għall-atti delegati skont id-Direttiva RoHS 2. L-esperti qablu mal-proposta ppreżentata mill-Kummissjoni, b’maġġoranza kbira ta’ membri li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Ma wasal l-ebda kumment. Twettqu l-passi kollha meħtieġa relatati mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  7
               . Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:

               ·Il-berings u bushes li fihom iċ-ċomb huma meħtieġa biex tinkiseb affidabbiltà sodisfaċenti f’magni ta’ daqs kbir u f’dawk li joperaw f’ambjenti ħarxa jew eżiġenti li jintużaw f’tagħmir mhux tat-triq ta’ użu professjonali. Dawn il-berings u l-bushes jintużaw pereżempju f’kompressuri tal-arja mobbli, tagħmir tal-iwweldjar jew krejnijiet mobbli.

               ·Bħalissa, ma hemm ebda alternattiva bla ċomb disponibbli fis-suq li tipprovdi livell suffiċjenti ta’ affidabbiltà f’termini ta’ reżistenza kontra l-issijżjar, l-adattabbiltà, il-kapaċità ta’ inkrustazzjoni u r-reżistenza għar-residwu għas-setturi ta’ applikazzjoni ta’ magni mhux tat-triq ta’ użu professjonali. Għalhekk, is-sostituzzjoni jew it-tneħħija taċ-ċomb għadhom mhumiex prattikabbli mil-lat xjentifiku jew tekniku għall-applikazzjonijiet ikkonċernati.

               Ir-riżultati tal-evalwazzjoni għall-Kategorija 11 juru li l-eżenzjoni speċifika ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006 (REACH), b’konformità mal-Artikolu 5 tad-Direttiva 2011/65/UE. Barra minn hekk, mill-inqas wieħed mill-kriterji rilevanti speċifikati fl-Artikolu 5(1)(a) huwa ssodisfat permezz tat-talba għal eżenzjoni: Billi għall-applikazzjonijiet ikkonċernati llum għad m’hemm disponibbli ebda alternattiva affidabbli, jew ebda alternattiva affidabbli li mistennija tidħol fis-suq dalwaqt, l-għoti tal-eżenzjoni b’perjodu massimu ta’ validità ta’ ħames snin, li jibda mit-22 ta’ Lulju 2019
                  8
               , huwa ġġustifikat. Billi ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Sabiex tiġi evitata d-duplikazzjoni tal-kampijiet tal-applikazzjoni tal-eżenzjonijiet fl-Anness III, it-test propost jiċċara li l-applikazzjonijiet koperti mill-eżenzjoni 6(c) huma esklużi mill-eżenzjoni li għadha kif ingħatat.

               3.ELEMENTI ĠURIDIĊI TAL-ATT DELEGAT

               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari b’konformità mar-rekwiżiti rilevanti fl-Artikolu 5(1)(a) tagħha.

               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               F’konformità mal-prinċipju tal-proporzjonalità, il-miżura ma tmurx lil hinn minn dak li hu meħtieġ sabiex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 16.11.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb fil-berings u l-bushes li jintużaw f’ċertu tagħmir mhux tat-triq ta’ użu professjonali

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  9
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.

               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.

               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. F’Lulju 2015, il-Kummissjoni rċeviet, skont l-Artikolu 5(3) tad-Direttiva 2011/65/UE, applikazzjoni għall-għoti ta’ eżenzjoni għall-kategorija 11, li għandha tiġi elenkata fl-Anness III, għall-użu taċ-ċomb fil-berings u fil-bushes ta’ magni bil-kombustjoni interna li jaħdmu bid-diżil jew bil-fjuwil gassuż f’tagħmir mhux tat-triq ta’ użu professjonali.

               (4)
                     Il-berings u l-bushes li fihom iċ-ċomb huma meħtieġa biex tintlaħaq affidabbiltà sodisfaċenti f’termini ta’ reżistenza kontra l-issijżjar, tal-adattabilità, tal-kapaċità ta’ inkrustazzjoni u tar-reżistenza għar-residwu f’magni ta’ daqs kbir u f’dawk li joperaw f’ambjenti ħarxa jew eżiġenti li jintużaw f’tagħmir mhux tat-triq ta’ użu professjonali, bħal kompressuri tal-arja mobbli, tagħmir tal-iwweldjar mobbli u krejnijiet mobbli.

               (5)
                     Bħalissa, ma hemm ebda alternattiva bla ċomb disponibbli fis-suq li tipprovdi livell suffiċjenti ta’ affidabbiltà għas-setturi ta’ applikazzjoni ta’ magni mhux tat-triq ta’ użu professjonali.

               (6)
                     Minħabba n-nuqqas ta’ sostituti affidabbli, is-sostituzzjoni jew l-eliminazzjoni taċ-ċomb huma xjentifikament u teknikament imprattikabbli għal ċerti magni mhux tat-triq ta’ użu professjonali. L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  10
                u għalhekk ma ddgħajjifx il-protezzjoni ambjentali u tas-saħħa mogħtija minnu. Għalhekk jenħtieġ li tingħata l-eżenzjoni għall-użu taċ-ċomb fil-berings u fil-bushes ta’ ċerti magni bil-kombustjoni interna li jaħdmu bid-diżil jew bil-fjuwil gassuż f’tagħmir mhux tat-triq ta’ użu professjonali billi tiżdied entrata ġdida - 42 - mal-Anness III tad-Direttiva 2011/65/UE. Biex tiġi evitata d-duplikazzjoni tal-kampijiet ta’ applikazzjoni tal-eżenzjonijiet fl-Anness III u biex tiġi żgurata ċ-ċarezza legali, jenħtieġ li jinżdied ukoll li l-applikazzjonijiet koperti mill-entrata 6(c) tal-Anness III huma esklużi mill-entrata l-ġdida 42 tal-Anness III tad-Direttiva 2011/65/UE.

               (7)
                     Billi għall-applikazzjonijiet ikkonċernati s’issa m’għadx hemm disponibbli alternattivi affidabbli fis-suq jew alternattivi affidabbli li x’aktarx ikunu disponibbli fis-suq fil-futur qrib, jenħtieġ li tingħata l-eżenzjoni għall-kategorija 11 tal-Anness I tad-Direttiva 2011/65/UE għal perjodu massimu ta’ validità ta’ ħames snin li jibda mit-22 ta’ Lulju 2019, li hija d-data li fiha l-kategorija 11 tidħol fil-kamp ta’ applikazzjoni tal-Artikolu 4(1) tad-Direttiva 2011/65/UE. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.

               (8)
                     Għalhekk, jenħtieġ li d-Direttiva 2011/65/UE tiġi emendata kif xieraq,

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE huwa emendat kif stipulat fl-Anness ta’ din id-Direttiva.

               Artikolu 2

               1.Sa mhux aktar tard mill-21 ta’ Lulju 2019, l-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Għandhom jikkomunikaw minnufih lill-Kummissjoni t-testi ta’ dawk id-dispożizzjonijiet.

               Għandhom japplikaw dawn id-dispożizzjonijiet mit-22 ta’ Lulju 2019.

               Meta l-Istati Membri jadottaw dawk id-dispożizzjonijiet, dawn għandhom jinkludu referenza għal din id-Direttiva jew ikunu akkumpanjati minn dik ir-referenza meta ssir il-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 16.11.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista tinsab fuq:
                  http://ec.europa.eu/environment/waste/rohs_eee/adaptation_en.htm

                     (4)

                        Il-kategoriji elenkati fl-Anness I tad-Direttiva 2011/65/UE huma prinċipalment: 1. Apparati elettrodomestiċi kbar; 2. Apparati elettrodomestiċi żgħar; 3. Tagħmir tal-informatika u tat-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir tad-divertiment u tal-isport; 8. Apparati mediċi; 9. Strumenti ta’ monitoraġġ u kontroll inklużi strumenti ta’ monitoraġġ u kontroll industrijali; 10. Apparat ta’ distribuzzjoni awtomatika; 11. EEE ieħor mhux kopert mill-kategoriji t’hawn fuq.

                     (5)

                  Perjodu ta’ konsultazzjoni
                  : mill-14.03.2015 sad-09.05.2016.

                     (6)

                        https://publications.europa.eu/en/publication-detail/-/publication/44a95380-f4e3-11e6-8a35-01aa75ed71a1

                     .

                     (7)

                        Lista tal-passi amministrattivi meħtieġa tinsab fuq
                  is-sit web tal-Kummissjoni
                  . Wieħed jista’ jara l-istadju attwali tal-proċedura għal kull abbozz ta’ att delegat fir-Reġistru Interistituzzjonali tal-Atti Delegati fuq
                  https://webgate.ec.europa.eu/regdel/#/home
                  .

                     (8)

                        Il-Kategorija 11 tidħol fil-kamp ta’ applikazzjoni tad-Direttiva 2011/65/UE fit-22 ta’ Lulju 2019. Il-perjodu ta’ validità għall-Kategorija 11 huwa speċifikat fl-Artikolu 1(4)(a)
                  tad-Direttiva (UE) 2017/2102 tal-Parlament Ewropew u tal-Kunsill tal-15 ta’ Novembru 2017
                   li temenda id-Direttiva RoHS 2.

                     (9)

                        ĠU L 174, 1.7.2011, p. 88.

                     (10)

                        Ir-Regolament (KE) Nru 1907/2006 tal-Parlament Ewropew u tal-Kunsill tat- 18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), u li jistabbilixxi Aġenzija Ewropea għas-Sustanzi Kimiċi (ĠU L 396, 30.12.2006, p. 1).

    ---documentbreak---

               ANNESS

               Fl-Anness III tiżdied l-entrata 42:

                        “42

                        Iċ-ċomb fil-berings u fil-bushes f’magni li jaħdmu bid-diżil jew bil-fjuwil gassuż bil-kombustjoni interna li jintużaw f’tagħmir mhux tat-triq ta’ użu professjonali:

                        -b’ċilindrata totali ta’ ≥ 15-il litru;
                           jew

                        -b’ċilindrata totali ta’ < 15-il litru u l-magna titfassal biex taħdem f’applikazzjonijiet fejn il-ħin bejn is-sinjal biex tistartja u t-tagħbija massima jeħtieġ li jkun ta’ inqas minn 10 sekondi; jew tipikament titwettaq manutenzjoni regolari f’ambjent estern aħrax u maħmuġ, bħal fix-xogħol tal-minjieri, tal-kostruzzjoni u tal-agrikoltura.

                        Tapplika għall-kategorija 11, ħlief l-applikazzjonijiet koperti mill-entrata 6(c) ta’ dan l-Anness.

                        Tiskadi fil-21 ta’ Lulju 2024.”


title: DIRETTIVA DELEGATA TAL-KUMMISSJONI (UE) .../... li temenda l-Annessi II, III u V tad-Direttiva (UE) 2016/1629 tal-Parlament Ewropew u tal-Kunsill li tistabbilixxi r-rekwiżiti tekniċi għall-bastimenti tal-passaġġi fuq l-ilma interni

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               1.1 Il-Kumitat Ewropew għat-tfassil ta’ Standards fin-Navigazzjoni Interna (CESNI)

               Il-Kummissjoni Ċentrali għan-Navigazzjoni fuq ir-Renu (CCNR) hija organizzazzjoni internazzjonali b’kompetenzi regolatorji għal kwistjonijiet ta’ trasport b’navigazzjoni interna fuq ir-Renu. Erba’ Stati Membri (il-Belġju, Franza, il-Ġermanja u n-Netherlands) u l-Iżvizzera huma partijiet fis-CCNR.

               Fl-2015, is-CCNR approvat il-ħolqien u l-funzjonament tal-Kumitat Ewropew għat-tfassil ta’ Standards fin-Navigazzjoni Interna (CESNI). Il-missjoni tiegħu tinkludi l-adozzjoni ta’ standards tekniċi fin-navigazzjoni interna f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ, l-interpretazzjoni uniformi ta’ dawn l-istandards u tal-proċeduri korrispondenti, kif ukoll id-deliberazzjonijiet dwar is-sikurezza tan-navigazzjoni, il-ħarsien tal-ambjent jew oqsma oħra tan-navigazzjoni.

               Is-CESNI huwa magħmul minn esperti li jirrappreżentaw lill-Istati Membri tas-CCNR u tal-UE li jkollhom drittijiet tal-vot fuq il-bażi ta’ vot wieħed għal kull Stat.

               L-UE mhix parti fis-CCNR jew fis-CESNI. Madankollu, tista’ tipparteċipa fil-ħidma tas-CESNI, flimkien ma’ organizzazzjonijiet internazzjonali li l-missjoni tagħhom tkopri l-oqsma kkonċernati mis-CESNI, iżda mingħajr drittijiet tal-vot.

               Is-CESNI jadotta standards b’unanimità tal-voti tas-CCNR u tal-Istati Membri tal-UE preżenti. Fin-nuqqas ta’ kunsens rigward id-deċiżjoni li l-adozzjoni tal-istandards titqiegħed fuq l-aġenda, is-CESNI jiddeċiedi b’maġġoranza ta’ żewġ terzi tal-voti ta’ dawk il-Membri preżenti fil-laqgħa. Barra minn hekk, is-CESNI jadotta l-istandards b’unanimità tal-voti tas-CCNR u tal-Istati Membri tal-UE preżenti. Ladarba jiġu deċiżi, l-istandards jingħataw numru ta’ referenza uniku u jiġu ppubblikati.

               Is-CCNR bniet esperjenza sinifikanti fl-istabbiliment tar-rekwiżiti tekniċi għall-bastimenti tal-passaġġi fuq l-ilma interni. Is-CESNI, li huwa stabbilit fil-qafas tas-CCNR u bil-parteċipazzjoni tal-Istati Membri kollha tal-UE, għalhekk għandu l-għarfien espert meħtieġ u r-rappreżentanza ġeografika sabiex ifassal standards komuni għan-netwerk kollu tal-passaġġi fuq l-ilma interni fl-Unjoni Ewropea.

               1.2 L-istandard Ewropew li jistabbilixxi r-rekwiżiti tekniċi għall-bastimenti tal-passaġġi fuq l-ilma interni (ES-TRIN)

               L-istandard Ewropew li jistabbilixxi r-rekwiżiti tekniċi għall-bastimenti tal-passaġġi fuq l-ilma interni (l-istandard ES-TRIN) huwa wieħed mill-istandards stabbiliti mis-CESNI. Dan l-istandard jistabbilixxi r-rekwiżiti tekniċi uniformi meħtieġa biex jiżguraw is-sikurezza tal-bastimenti tal-passaġġi fuq l-ilma interni. Dan jinkludi dispożizzjonijiet fir-rigward tal-bini tal-bastimenti, l-armar u t-tagħmir għall-bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet fir-rigward tal-identifikazzjoni tal-bastimenti, mudell ta’ ċertifikati u reġistru, dispożizzjonijiet tranżizzjonali, kif ukoll struzzjonijiet għall-applikazzjoni tal-istandard tekniku.

               L-ewwel verżjoni tal-istandard ES-TRIN (ES-TRIN 2015) ġiet adottata fil-laqgħa tas-CESNI tas-26 ta’ Novembru 2015.

               L-istandard ES-TRIN jiġi aġġornat regolarment filwaqt li titqies ħidmet il-gruppi ta’ ħidma tas-CESNI.

               L-aġġornament regolari tal-istandard ES TRIN huwa meħtieġ biex:

               jinżamm il-livell għoli ta’ sikurezza fin-navigazzjoni interna

               tiġi segwita l-evoluzzjoni teknika (eż. il-kamra tat-tmunier, it-tagħmir tan-navigazzjoni)

               tiġi żgurata l-kompatibilità mal-qafas ġuridiku tal-UE (eż. ir-Regolament dwar il-Makkinarju Mobbli Mhux tat-Triq)

               Is-CESNI adotta l-verżjoni aġġornata tal-istandard ES-TRIN (ES-TRIN 2017/1) fil-laqgħa tas-6 ta’ Lulju 2017. Din l-edizzjoni tinkorpora diversi emendi, b’mod partikolari dawk li jikkonċernaw l-oqsma li ġejjin:

               l-elevazzjoni tal-kamra tat-tmunier

               l-aġġornament tar-referenza għal diversi standards internazzjonali

               l-emissjonijiet ta’ inkwinanti gassużi u partikolati mill-magni

               ir-rekwiżiti għall-inġenji tradizzjonali

               it-tagħmir u l-installazzjonijiet elettriċi

               is-sistemi tat-tifi tan-nar

               il-pjanċa tal-manifattur għall-krejnijiet

               l-aġġornament tad-dispożizzjonijiet dwar it-tagħmir tan-navigazzjoni u tal-informazzjoni

               il-korrezzjonijiet tad-dispożizzjonijiet tranżizzjonali dwar tagħmir bl-approvazzjoni tat-tip

               1.3 Il-konsistenza tar-reġimi ġuridiċi għar-rekwiżiti tekniċi

               Id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE, tinkludi referenza diretta għall-istandard ES-TRIN.

               Huwa meħtieġ li jiġu pprovduti l-istess standards sabiex tiġi żgurata l-konsistenza bejn iż-żewġ reġimi ġuridiċi eżistenti għar-rekwiżiti tekniċi għall-bastimenti tal-passaġġi fuq l-ilma interni (ir-Renu u l-UE). Kemm il-liġi tal-UE, kif ukoll ir-Regolament tas-CCNR, se jkunu qegħdin jirreferu għal standards li jitwasslu permezz tas-CESNI – għall-istandard ES-TRIN 2017/01 mis-7 ta’ Ottubru 2018 (id-data tal-iskadenza tat-traspożizzjoni tad-Direttiva (UE) 2016/1629 u d-data tal-applikabbiltà tal-ES-TRIN 2017/01).

               Il-liġi tal-UE u r-reġim regolatorju tas-CCNR għall-bastimenti tal-passaġġi fuq l-ilma interni se jkunu allinjati għalkollox mis-7 ta’ Ottubru 2018.

               Minbarra l-emenda tal-Anness II (referenza għall-istandard ES-TRIN 2017/1), l-emendi tal-Anness III u V huma meħtieġa biex tinżamm il-konsistenza bejn id-Direttiva 2016/1629 u ES-TRIN 2017/01.

               2.KONSULTAZZJONIJIET QABEL MA JIĠI ADOTTAT L-ATT

               Skont l-Artikolu 32 tad-Direttiva (UE) 2016/1629, qabel ma jiġi adottat att delegat, il-Kummissjoni għandha tikkonsulta esperti maħtura minn kull Stat Membru f’konformità mal-prinċipji stipulati fil-Ftehim Interistituzzjonali tat-13 ta’ April 2016 dwar it-Tfassil Aħjar tal-Liġijiet. Hu mistenni li l-abbozz tal-att delegat  jiġi ppreżentat fil-laqgħa tal-grupp ta’ esperti tal-Kummissjoni dwar ir-rekwiżiti tekniċi għall-bastimenti tal-passaġġi fuq l-ilma interni. Il-laqgħa ġiet organizzata fit-13 ta’ Ottubru 2017.

               Barra minn hekk, sabiex l-esperti jiġu informati kemm jista’ jkun u biex tiġi żgurata l-konsistenza bejn l-attivitajiet tas-CESNI u l-qafas ġuridiku tal-UE, il-Kummissjoni Ewropea ppreżentat l-abbozz tal-att delegat fil-laqgħa tal-grupp ta’ ħidma CESNI/PT skedata fis-27 u fit-28 ta’ Settembru 2017.

               3.ELEMENTI ĠURIDIĊI TAL-ATT DELEGAT

               3.1 Aġġornament tar-referenza għall-ES-TRIN

               L-Anness II tad-Direttiva (UE) 2016/1629 jirreferi direttament għall-istandard ES-TRIN 2015/1 għar-rekwiżiti tekniċi applikabbli għall-inġenji. Skont l-Artkolu 31(1) ta’ din id-Direttiva, il-Kummissjoni għandha s-setgħa li taġġorna dik ir-referenza għall-aktar verżjoni reċenti tal-istandard ES-TRIN u tistabbilixxi d-data tal-applikazzjoni tagħha. Meta wieħed iqis il-pubblikazzjoni tal-istandard ES-TRIN 2017/1 bħala l-aktar verżjoni reċenti tal-ES-TRIN, l-abbozz tal-att delegat jiżgura l-aġġornamenti rilevanti. Id-data tal-applikazzjoni hi s-7 ta’ Ottubru 2018.

               3.2 Dispożizzjonijiet proċedurali għall-inġenji tradizzjonali

               L-istandard ES-TRIN 2017/1 jinkludi dispożizzjonijiet speċjali għall-inġenji tradizzjonali. Sabiex tinżamm il-konsistenza bejn ir-rekwiżiti tad-Direttiva (UE) 2016/1629 u l-istandard ES-TRIN, kif ukoll biex jiġu ssimplifikati d-dispożizzjonijiet proċedurali, jeħtieġ li jiġi emendat l-Anness V tad-Direttiva fir-rigward tad-dispożizzjonijiet proċedurali dettaljati. L-Artikolu 2.01 (2) tal-Anness V jirregola l-kompożizzjoni tal-korp ta’ spezzjoni. Fil-każ li jinkiseb iċ-ċertifikat għall-inġenju tradizzjonali skont ES-TRIN 2017/1, jeħtieġ li titwettaq spezzjoni minn espert li jkollu għarfien speċjali dwar ir-rekwiżiti għall-bastimenti tradizzjonali. L-espert tal-inġenji tradizzjonali huwa definit mill-istandard ES-TRIN 2017/1 kif ġej: “Persuna maħtura mill-awtorità kompetenti jew minn istituzzjoni awtorizzata ta’ Stat Membru, li jkollha għarfien speċjali fil-qasam tal-inġenji tradizzjonali minħabba t-taħriġ u l-esperjenza tagħha fis-suġġett, u li tkun familjari mar-rekwiżiti u mar-regoli tekniċi rilevanti, anki mill-perjodu taż-żmien tal-inġenji tradizzjonali.”. Dan l-espert għandu jkun parti mill-korp ta’ spezzjoni.

               Skont l-Artikolu 31(4) tad-Direttiva, il-Kummissjoni għandha s-setgħa li tadotta atti delegati dwar l-adattament tal-Anness V biex jiġu aġġornati u ssimplifikati d-dispożizzjonijiet amministrattivi. L-abbozz tal-att delegat jiżgura l-adattament tal-Artikolu 2.01(2) tal-Anness V tad-Direttiva (UE) 2016/1629 biex jiġu ssodisfati d-dispożizzjonijiet tal-ES-TRIN 2017/1.

               3.3 Kjarifika tal-lista ta’ rekwiżiti tekniċi addizzjonali possibbli applikabbli għall-inġenji tal-passaġġi fuq l-ilma interni taż-Żoni 1, 2 u 3 mhux konnessi

               L-Anness III tad-Direttiva (UE) 2016/1629 jipprovdi lista limitattiva ta’ suġġetti għar-rekwiżiti nazzjonali li jridu jiġu adottati minn Stat Membru skont l-Artikolu 23(1) u (2) ta’ din id-Direttiva.

               Skont l-Artikolu 31(3) tad-Direttiva (UE) 2016/1629, il-Kummissjoni għandha s-setgħa li tadotta atti delegati dwar l-adattament tal-Anness III għall-progress xjentifiku u tekniku.

               Jenħtieġ li l-paragrafu 2 tal-Anness III tad-Direttiva (UE) 2016/1629 jiġi aġġornat sabiex tittejjeb il-konsistenza mad-dispożizzjonijiet tal-istandard ES-TRIN. Il-paragrafu 2 ikopri d-dispożizzjonijiet dwar “Tisħiħ”, kif ukoll “Stabbiltà”, b’analoġija mal-Artikolu 3.02 ta’ ES-TRIN. It-titolu attwali tal-paragrafu 2 ma jikkorrispondix eżattament mal-kontenut tal-inċiżi. L-abbozz tal-att delegat jiżgura l-adattamenti rilevanti.

               F’Lulju 2017, il-Grupp ta’ soċjetajiet ta’ klassifikazzjoni rikonoxxuti għan-navigazzjoni interna (GERC) enfasizza l-opportunità li tittejjeb il-lista tal-Anness III tad-Direttiva (UE) 2016/1629.

               L-Anness III elenka suġġetti għal rekwiżiti tekniċi addizzjonali possibbli li huma applikabbli għall-inġenji tal-passaġġi fuq l-ilma interni taż-Żoni 1, 2 u 3 mhux konnessi.

               Din il-lista hija restrittiva u ma tinkludix suġġetti għall-installazzjonijiet tal-makkinarju.

               Jidher ċar li għan-navigazzjoni fiż-Żoni 1 u 2 irid jintalab it-tisħiħ tal-istruttura tal-buq sabiex tirreżisti sa ċertu għoli tal-mewġ (il-paragrafu 2 tal-Anness III tad-Direttiva (UE) 2016/1629). Mhumiex previsti suġġetti korrispondenti għal rekwiżiti tekniċi possibbli li huma applikabbli għall-installazzjonijiet tal-makkinarju għat-tħaddim f’dawn iż-żoni ta’ navigazzjoni, speċjalment sabiex tiġi żgurata propulsjoni affidabbli għall-inġenju.

               L-Artikolu 8.01(1) tal-istandard ES-TRIN ma jipprovdix rekwiżiti speċifikati għall-installazzjoni tal-makkinarju u jitlob biss li l-magni u l-partijiet anċillari tagħhom għandhom jiġu ddisinjati, jinbnew u jiġu installati skont l-aħjar prattika.

               Iż-żieda tal-paragrafu “8. Makkinarju” fl-Anness III tad-Direttiva (UE) 2016/1629 se jippermetti l-adozzjoni ta’ dispożizzjonijiet nazzjonali komplementari minn Stat Membru għall-fini ta’ sikurezza.

               L-att delegat jiżgura l-adattamenti rilevanti.

               L-impatti tat-tibdil issuġġerit tal-Anness III tad-Direttiva (UE) 2016/1629 huma limitati ħafna peress li dan it-tibdil ma jeħtieġx xi modifiki tar-regolamenti nazzjonali eżistenti iżda anzi se jtejjeb ċ-ċertezza ġuridika u l-possibbiltajiet li tiġi żgurata s-sikurezza fiż-Żoni 1 u 2.

               DIRETTIVA DELEGATA TAL-KUMMISSJONI (UE) .../...

               ta’ 18.4.2018

               li temenda l-Annessi II, III u V tad-Direttiva (UE) 2016/1629 tal-Parlament Ewropew u tal-Kunsill li tistabbilixxi r-rekwiżiti tekniċi għall-bastimenti tal-passaġġi fuq l-ilma interni

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva (UE) 2016/1629 tal-Parlament Ewropew u tal-Kunsill tal-14 ta’ Settembru 2016 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni, li temenda d-Direttiva 2009/100/KE u li tħassar id-Direttiva 2006/87/KE
                  1
               , u b’mod partikolari l-Artikolu 31(1), (3) u (4) tagħha,

               Billi:

               (1)Id-Direttiva 2006/87/KE tal-Parlament Ewropew u tal-Kunsill
                  2
                titħassar b’effett mis-7 ta’ Ottubru 2018 bid-Direttiva (UE) 2016/1629. L-Anness II tad-Direttiva (UE) 2016/1629 jistabbilixxi li r-rekwiżiti tekniċi applikabbli għall-inġenji huma dawk stipulati fl-istandard ES-TRIN 2015/1.

               (2)Jenħtieġ li l-azzjoni mill-Unjoni fis-settur tan-navigazzjoni interna jkollha l-għan li tiżgura l-uniformità fl-iżvilupp tar-rekwiżiti tekniċi għall-bastimenti tal-passaġġi fuq l-ilma interni li jridu jiġu applikati fl-Unjoni.

               (3)Il-Kumitat Ewropew għat-tfassil ta’ standards fin-navigazzjoni interna (“CESNI”) inħoloq fit-3 ta’ Ġunju 2015 fil-qafas tal-Kummissjoni Ċentrali għan-Navigazzjoni fuq ir-Renu (“CCNR”) biex jiġu żviluppati standards tekniċi għall-passaġġi fuq l-ilma interni f’diversi oqsma, b’mod partikolari fir-rigward tal-bastimenti, it-teknoloġija tal-informazzjoni u l-ekwipaġġ.

               (4)Is-CESNI adotta Standard Ewropew ġdid li jistabbilixxi Rekwiżiti Tekniċi għall-bastimenti tal-Passaġġi fuq l-Ilma Interni, l-istandard ES-TRIN 2017/1, fil-laqgħa tiegħu tas-6 ta’ Lulju 2017
                  3
               .

               (5)L-istandard ES-TRIN jistabbilixxi r-rekwiżiti tekniċi uniformi meħtieġa biex jiżguraw is-sikurezza tal-bastimenti tal-passaġġi fuq l-ilma interni. Dan jinkludi dispożizzjonijiet fir-rigward tal-bini tal-bastimenti, l-armar u t-tagħmir għall-bastimenti tal-passaġġi fuq l-ilma interni, dispożizzjonijiet speċjali fir-rigward ta’ kategoriji speċifiċi ta’ bastimenti bħal bastimenti tal-passiġġieri, konvojs imbuttati u bastimenti tal-kontejners, dispożizzjonijiet fir-rigward tat-tagħmir tas-sistema ta’ identifikazzjoni awtomatika, dispożizzjonijiet fir-rigward tal-identifikazzjoni tal-bastimenti, mudell ta’ ċertifikati u reġistru, dispożizzjonijiet tranżizzjonali, kif ukoll struzzjonijiet għall-applikazzjoni tal-istandard tekniku.

               (6)Is-CCNR se temenda l-qafas leġiżlattiv tagħha, ir-Regolamenti għall-Ispezzjoni ta’ Bastimenti tar-Renu, biex jirreferi għal dan l-istandard il-ġdid u jagħmel mandatorju dan l-istandard il-ġdid fil-qafas tal-applikazzjoni tal-Konvenzjoni Reveduta għan-Navigazzjoni fuq ir-Renu.

               (7)Għaldaqstant, jenħtieġ li d-Direttiva (UE) 2016/1629 tal-Parlament Ewropew u tal-Kunsill tiġi emendata skont dan.

               (8)Għall-koerenza, jenħtieġ li d-dispożizzjonijiet emendati jiġu trasposti u japplikaw mill-istess data, kif previst inizjalment għat-traspożizzjoni u għall-applikazzjoni tad-Direttiva (UE) 2016/1629.

               ADOTTAT DIN ID-DIRETTIVA:

               Artikolu 1

               Id-Direttiva (UE) 2016/1629 hija emendata kif ġej:

               (1)L-Anness II huwa sostitwit bit-test fl-Anness I ta’ din id-Direttiva;

               (2)L-Anness III huwa emendat skont l-Anness II ta’ din id-Direttiva;

               (3)L-Anness V huwa emendat skont l-Anness III ta’ din id-Direttiva.

               Artikolu 2

               1.L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi neċessarji sabiex jikkonformaw ma’ din id-Direttiva sa mhux aktar tard mis-7 ta’ Ottubru 2018 u dawn għandhom japplikaw minn din id-data. L-Istati Membri għandhom jgħaddu minnufih it-test ta’ dawk id-dispożizzjonijiet lill-Kummissjoni.

               Meta l-Istati Membri jadottaw dawk id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati minn referenza ta’ din ix-xorta waqt il-pubblikazzjoni uffiċjali tagħhom. L-Istati Membri għandhom jiddeċiedu kif trid issir referenza ta’ din ix-xorta.

               2.L-Istati Membri għandhom jgħaddu t-test tad-dispożizzjonijiet prinċipali tal-liġi nazzjonali li jadottaw fil-qasam kopert b’din id-Direttiva lill-Kummissjoni.

               Artikolu 3

               Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 18.4.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 252, 16.9.2016, p. 118.

                     (2)

                        Id-Direttiva 2006/87/KE tal-Parlament Ewropew u tal-Kunsill tat-12 ta’ Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (ĠU L 389, 30.12.2006, p. 1).

                     (3)

                        Ir-Riżoluzzjoni CESNI 2017/II-1

    ---documentbreak---

               ANNESS I

               “ANNESS II

               REKWIŻITI TEKNIĊI MINIMI APPLIKABBLI GĦALL-INĠENJI FIL-PASSAĠĠI FUQ L-ILMA INTERNI TAŻ-ŻONI 1, 2, 3 U 4

               Ir-rekwiżiti tekniċi applikabbli għall-inġenji huma dawk stipulati fl-istandard ES-TRIN 2017/1.”.

               ANNESS II

               L-Anness II tad-Direttiva (UE) 2016/1629 huwa emendat kif ġej:

               (1) il-punt 2 huwa sostitwit b’dan li ġej:

               “2. Tisħiħ u stabbiltà

               — Tisħiħ u stabbiltà tal-istruttura

               — Ċertifikat/attestazzjoni minn soċjetà ta’ klassifikazzjoni rikonoxxuta”;

               (2) jiżdied il-punt 8 li ġej:

               “8. Makkinarju

               –Sistemi tal-ikkwartjar

               –Xaftijiet tal-iskrejjen u aċċessorji

               –Magni ta’ propulsjoni, akkoppjamenti u aċċessorji

               –Preżenza ta’ tagħmir li jimbotta l-pruwa

               –Sistemi ta’ sentina u installazzjonijiet tat-tifi tan-nar

               –Sorsi tal-enerġija ta’ emerġenza u installazzjonijiet elettriċi

               –Ċertifikat/attestazzjoni minn soċjetà ta’ klassifikazzjoni rikonoxxuta”.

               ANNESS III

               Il-paragrafu 2 tal-Artikolu 2.01 tal-Anness V tad-Direttiva (UE) 2016/1629 huwa emendat kif ġej:

               (1) il-punt (c) huwa sostitwit b’dan li ġej:

               “(c) espert nawtiku li jkollu liċenzja ta’ kaptan ta’ inġenji fil-passaġġi fuq l-ilma interni, li tawtorizza lid-detentur ibaħħar il-bastiment li jrid jiġi spezzjonat;”;

               (2) jiżdied il-punt (d) li ġej:

               “(d) espert ta’ inġenju tradizzjonali għall-ispezzjoni ta’ inġenju tradizzjonali.”.


title: DIRETTIVA DELEGATA TAL-KUMMISSJONI (UE) .../... li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb bħala attivatur fit-trab fluworexxenti ta’ bozoz b’discharge li fihom il-fosfri

text:
               MEMORANDUM TA’ SPJEGAZZJONI

               1.KUNTEST TAL-ATT DELEGAT

               Din id-Direttiva Delegata tal-Kummissjoni temenda, għall-finijiet tal-adattament għall-progress tekniku, l-Anness III tad-Direttiva 2011/65/UE tal-Parlament Ewropew u tal-Kunsill dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku (tfassil mill-ġdid)
                  1
                (id-Direttiva RoHS 2) fir-rigward ta’ eżenzjoni għal applikazzjonijiet speċifiċi li fihom iċ-ċomb.

               Id-Direttiva RoHS 2 tirrestrinġi l-użu ta’ ċerti sustanzi perikolużi fit-tagħmir elettriku u elettroniku, kif previst fl-Artikolu 4 tagħha. Din daħlet fis-seħħ fil-21 ta’ Lulju 2011.

               Is-sustanzi ristretti huma elenkati fl-Anness II tad-Direttiva RoHS 2. Filwaqt li r-restrizzjonijiet fuq iċ-ċomb, il-merkurju, il-kadmju, il-kromju eżavalenti, il-bifenili polibromurati u l-eteri tad-difenil polibromurati huma diġà fis-seħħ, ir-restrizzjonijiet fuq il-bis(2-etileżil)ftalat (DEHP), il-benżilbutilftalat (BBP), il-ftalat tad-dibutil (DBP) u l-ftalat tad-diisobutil (DIBP) jibdew japplikaw mit-22 ta’ Lulju 2019 jew aktar tard. L-Annessi III u IV tad-Direttiva RoHS 2 jelenkaw il-materjali u l-komponenti tat-tagħmir elettriku u elettroniku (EEE) għal applikazzjonijiet speċifiċi eżentati mir-restrizzjoni fuq is-sustanzi skont l-Artikolu 4(1) tad-Direttiva RoHS 2.

               L-Artikolu 5 jipprevedi l-adattament għall-progress xjentifiku u tekniku (l-inklużjoni, it-tiġdid, l-emendi u r-revoka tal-eżenzjonijiet) tal-Annessi III u IV. Skont l-Artikolu 5(1)(a) l-eżenzjonijiet iridu jiġu inklużi fl-Annessi III u IV biss jekk l-inklużjoni ma ddgħajjifx il-protezzjoni tal-ambjent u tas-saħħa li jagħti r-Regolament (KE) Nru 1907/2006
                  2
                u meta tiġi ssodisfata kwalunkwe waħda mill-kundizzjonijiet li ġejjin: it-tneħħija jew is-sostituzzjoni tagħhom permezz ta’ bidliet fid-disinn jew fil-materjali u l-komponenti li ma jeħtieġu l-ebda materjal jew sustanza elenkati fl-Anness II, mhijiex prattikabbli mil-lat xjentifiku jew tekniku; l-affidabbiltà tas-sostituti mhijiex żgurata; jew it-total tal-impatti negattivi fuq l-ambjent, is-saħħa u s-sikurezza tal-konsumatur ikkawżati mis-sostituzzjoni x’aktarx li jkun ogħla mit-total tal-benefiċċji għall-ambjent, għas-saħħa u għas-sikurezza tal-konsumatur.

               Barra minn hekk, l-Artikolu 5(1) jipprevedi li l-Kummissjoni Ewropea (il-Kummissjoni) għandha tinkludi materjali u komponenti tal-EEE għal applikazzjonijiet speċifiċi fil-listi tal-Annessi III u IV permezz ta’ atti delegati individwali b’konformità mal-Artikolu 20. L-Artikolu 5(3) u l-Anness V jistabbilixxu l-proċedura għall-preżentazzjoni ta’ applikazzjonijiet għall-għoti, għat-tiġdid jew għar-revoka ta’ eżenzjoni.

               2.KONSULTAZZJONIJIET QABEL L-ADOZZJONI TAL-ATT

               Mill-pubblikazzjoni tad-Direttiva RoHS 2, il-Kummissjoni rċeviet għadd ġmielu
                  3
                ta’ talbiet mingħand l-operaturi ekonomiċi, skont id-dispożizzjonijiet fl-Artikolu 5(3) u fl-Anness V, kemm għall-għoti ta’ eżenzjonijiet ġodda, kif ukoll għat-tiġdid ta’ dawk eżistenti.

               L-eżenzjoni 18(b) attwali tal-Anness III tippermetti l-użu taċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge meta jintużaw bħala lampi għat-tismir li fihom il-fosfri bħall-BSP (BaSi2O5:Pb). Il-Kummissjoni rċeviet żewġ applikazzjonijiet għat-tiġdid ta’ din l-eżenzjoni f’Diċembru 2014 u f’Jannar 2015. Filwaqt li l-eżenzjoni 18(b) kienet tiskadi fil-21 ta’ Lulju 2016 għall-kategoriji 1 sa 7 u 10
                  4
               , b’konformità mar-rekwiżiti tad-Direttiva RoHS (l-Artikolu 5(5), it-tieni subparagrafu), din għandha tibqa’ tapplika sakemm il-Kummissjoni tieħu deċiżjoni dwar l-applikazzjoni għat-tiġdid. Barra minn hekk, f’Jannar 2015, il-Kummissjoni rċeviet talba għal eżenzjoni ġdida nru 2015-3 biex tiżdied eżenzjoni ġdida fl-Anness IV għal bozoz b’discharge meta jintużaw bħala bozoz tal-fototerapija li fihom il-fosfri. Billi l-evalwazzjoni wriet li huwa mekkanikament possibbli li bozza maħsuba għall-użu mediku tista’ toqgħod f’tagħmir għat-tismir u vice versa, ġie deċiż li dawn it-talbiet għal eżenzjoni jingħaqdu fil-valutazzjoni tal-eżenzjoni 18(b).

               Sabiex issir evalwazzjoni tal-applikazzjoni għal eżenzjoni, il-Kummissjoni nediet studju biex twettaq il-valutazzjoni teknika u xjentifika meħtieġa, li kienet tinkludi konsultazzjoni online u miftuħa ta’ tmien ġimgħat mal-partijiet ikkonċernati
                  5
                dwar l-applikazzjoni. Waqt il-konsultazzjoni mal-partijiet ikkonċernati wasal kontribut wieħed.

               Ir-rapport finali bil-valutazzjoni tal-applikazzjoni ġie ppubblikat
                  6
               ; u l-partijiet ikkonċernati ġew notifikati b’dan.

               Sussegwentement, fil-15 ta’ Diċembru 2016, il-Kummissjoni kkonsultat lill-grupp ta’ esperti tal-Istati Membri għall-atti delegati skont id-Direttiva RoHS 2, waqt il-laqgħa ta’ esperti, li involviet ukoll preżentazzjonijiet mill-applikanti u mill-partijiet l-aktar ikkonċernati. L-esperti qablu mal-abbozz ippreżentat mill-Kummissjoni, b’maġġoranza kbira ta’ membri assenti jew li ma ddikjarawx il-fehma tagħhom. Skont il-Linji Gwida għal Regolamentazzjoni Aħjar, l-abbozz tad-Direttiva Delegata ġie ppubblikat fuq il-Portal għal Regolamentazzjoni Aħjar għal perjodu ta’ erba’ ġimgħat li matulu l-pubbliku seta’ jippreżenta r-reazzjonijiet tiegħu. Waslu żewġ kummenti, li t-tnejn indirizzaw il-kwistjoni tal-kategoriji applikabbli għall-formulazzjoni tal-abbozz tad-Direttiva Delegata. Il-kummenti tqiesu u l-abbozz tad-Direttiva Delegata ġie emendat b’mod korrispondenti. Wara din l-emenda, matul it-tieni perjodu ta’ erba’ ġimgħat għar-reazzjonijiet mill-pubbliku, waslu erba’ kummenti, li kollha kemm huma appoġġaw l-abbozz tad-Direttiva Delegata, u b’kumment wieħed li talab għal applikabbiltà immedjata u għal perjodu ta’ validità itwal. Twettqu l-passi kollha meħtieġa marbuta mal-eżenzjonijiet mir-restrizzjoni tas-sustanza skont l-Artikoli 5(3) sa 5(7)
                  7
               . Il-Kunsill u l-Parlament Ewropew ġew notifikati dwar l-attivitajiet kollha.

               Ir-rapport finali saħaq l-aktar fuq l-informazzjoni u l-valutazzjoni tekniċi li ġejjin:

               ·L-attivatur taċ-ċomb fit-trab fluworexxenti huwa meħtieġ biex jippermetti li jiffluworixxi s-silikat tal-barju tal-fosfru. Dan jittrasforma r-radjazzjoni 254 nm għar-radjazzjoni UV ddisinjata (290nm-400nm) u jintuża f’aktar minn 95 % tal-lampi fluworexxenti ta’ ġewwa tal-gass tal-merkurju bi pressjoni baxxa fit-tismir u f’ċerti applikazzjonijiet mediċi. Dan jipprovdi intensità UV fuq tul ta’ mewġa ta’ 350 nm li hija kruċjali sabiex tinbeda l-pigmentazzjoni tal-ġilda (ir-riżultat tat-tismir).

               ·It-tagħmir għat-tismir huwa rregolat strettament fl-Unjoni u kwalunkwe alternattiva possibbli għaċ-ċomb jkollha tissodisfa il-kriterji dwar it-tħassib fuq l-affidabbiltà, is-sikurezza u r-riskju għas-saħħa. Bħalissa, ma hemm l-ebda tali alternattiva disponibbli u għalhekk is-sostituzzjoni taċ-ċomb għadha xjentifikament u teknikament imprattikabbli.

               Ir-riżultati tal-evalwazzjoni għall-kategoriji 1 sa 7 u għall-kategorija 10 juru li l-eżenzjoni speċifika hija konsistenti mar-Regolament (KE) Nru 1907/2006 (REACH) u b’hekk ma ddgħajjifx il-protezzjoni ambjentali u tas-saħħa mogħtija minnha, b’konformità mal-Artikolu 5 tad-Direttiva 2011/65/UE. Barra minn hekk, mill-inqas wieħed mill-kriterji rilevanti speċifikati fl-Artikolu 5(1)(a) huwa ssodisfat mit-talba għal eżenzjoni fir-rigward tal-entrata 18(b) fl-Anness III. Minħabba li għall-applikazzjonijiet ikkonċernati llum ma hemm l-ebda alternattiva affidabbli biżżejjed, jew alternattiva li x’aktarx titqiegħed fis-suq dalwaqt, il-perjodu ta’ validità sal-21 ta’ Lulju 2021 huwa ġġustifikat; billi ma jeżisti l-ebda sostitut affidabbli, tul dan il-perjodu mhu mistenni l-ebda impatt soċjoekonomiku negattiv tas-sostituzzjoni. Lanqas il-perjodu ta’ validità mogħti mhu mistenni jħalli impatti negattivi fuq l-innovazzjoni. Barra minn hekk, fid-dawl tat-talba nru 2015-3 u tal-fatt li huwa mekkanikament possibbli li bozza maħsuba għall-użu mediku jew għat-tismir tista’ toqgħod fl-istess unità tat-tidwil jew tagħmir, għandha tiżdied subentrata ġdida għall-eżenzjoni 18(b) speċifika għall-applikazzjonijiet mediċi (ħlief dawk koperti mill-punt 34 tal-Anness IV).

               Għall-kategoriji l-oħra għajr il-kategoriji 1 sa 7 u 10, l-eżenzjoni attwali tibqa’ tgħodd għall-perjodi ta’ validità stabbiliti fl-Artikolu 5(2).

               3.ELEMENTI ĠURIDIĊI TAL-ATT DELEGAT

               Id-Direttiva Delegata tagħti eżenzjoni mir-restrizzjonijiet fl-Artikolu 4(1), li jridu jiġu elenkati fl-Anness III tad-Direttiva 2011/65/UE, għall-użu taċ-ċomb f’applikazzjonijiet speċifiċi.

               L-istrument huwa Direttiva Delegata, kif previst fid-Direttiva 2011/65/UE, u b’mod partikolari li tissodisfa r-rekwiżiti rilevanti fl-Artikolu 5(1)(a) tagħha.

               Id-Direttiva Delegata għandha l-għan li tikkontribwixxi għall-protezzjoni tas-saħħa tal-bniedem u tal-ambjent u li tapprossima d-dispożizzjonijiet għall-funzjonament tas-suq intern fil-qasam tat-tagħmir elettriku u elettroniku, billi tippermetti l-użu ta’ sustanzi li suppost huma projbiti għal applikazzjonijiet speċifiċi, b’konformità mad-dispożizzjonijiet tad-Direttiva RoHS 2 u skont il-kundizzjonijiet mogħtija fiha u b’konformità mal-proċedura stabbilita fiha għall-adattament tal-Annessi III u IV għall-progress xjentifiku u tekniku.

               B’konformità mal-prinċipju tal-proporzjonalità l-miżura ma tmurx lil hinn minn dak li hu meħtieġ sabiex jintlaħaq l-għan tagħha.

               Il-proposta ma għandha l-ebda implikazzjoni fuq il-baġit tal-UE.

               DIRETTIVA DELEGATA TAL-KUMMISSJONI (UE) .../...

               ta’ 16.11.2018

               li temenda, għall-finijiet ta’ adattament għall-progress xjentifiku u tekniku, l-Anness III tad-Direttiva 2011/65/UE tal-Parlament Ewropew u tal-Kunsill fir-rigward ta’ eżenzjoni għaċ-ċomb bħala attivatur fit-trab fluworexxenti ta’ bozoz b’discharge li fihom il-fosfri

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva 2011/65/UE tal-Parlament Ewropew u tal-Kunsill tat-8 ta’ Ġunju 2011 dwar ir-restrizzjoni tal-użu ta’ ċerti sustanzi perikolużi fit-tagħmir elettriku u elettroniku
                  8
               , u b’mod partikolari l-Artikolu 5(1)(a) tagħha,

               Billi:

               (1)
                     Id-Direttiva 2011/65/UE teżiġi li l-Istati Membri jiżguraw li t-tagħmir elettriku u elettroniku mqiegħed fis-suq ma jkunx fih ċerti sustanzi perikolużi elenkati fl-Anness II ta’ dik id-Direttiva. Dak ir-rekwiżit ma japplikax għall-applikazzjonijiet elenkati fl-Anness III tad-Direttiva 2011/65/UE.

               (2)
                     Il-kategoriji differenti tat-tagħmir elettriku u elettroniku li għalihom tapplika d-Direttiva 2011/65/UE huma elenkati fl-Anness I ta’ dik id-Direttiva.

               (3)
                     Iċ-ċomb hu sustanza ristretta elenkata fl-Anness II tad-Direttiva 2011/65/UE. L-użu taċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge meta jintużaw bħala lampi għat-tismir li fihom il-fosfri bħall-BSP (BaSi2O5:Pb) kien, madankollu, eżentat mir-restrizzjoni u effettivament attwalment huwa elenkat fl-entrata 18(b) tal-Anness III ta’ dik id-Direttiva. Id-data ta’ skadenza oriġinali ta’ dik l-eżenzjoni kienet, għall-kategoriji 1 sa 7 u 10, il-21 ta’ Lulju 2016, skont it-tieni subparagrafu tal-Artikolu 5(2) ta’ dik id-Direttiva.

               (4)
                     Skont l-Artikolu 5(5) tad-Direttiva 2011/65/UE, il-Kummissjoni rċeviet applikazzjoni għat-tiġdid ta’ dik l-eżenzjoni qabel il-21 ta’ Jannar 2015. Skont it-tieni subparagrafu ta’ dak l-Artikolu, dik l-eżenzjoni tibqa’ valida sakemm tkun ġiet adottata deċiżjoni dwar dik l-applikazzjoni.

               (5)
                     Barra minn hekk, f’Jannar 2015, il-Kummissjoni rċeviet it-talba nru 2015-3 biex tiżdied eżenzjoni ġdida fl-Anness IV għall-bozoz b’discharge meta jintużaw bħala lampi tal-fototerapija (tagħmir mediku) li fihom il-fosfri. Billi l-evalwazzjoni wriet li huwa mekkanikament possibbli li bozza maħsuba għall-użu mediku tista’ toqgħod f’tagħmir għat-tismir u vice versa, ġie deċiż li dawn it-talbiet għal eżenzjoni jingħaqdu fil-valutazzjoni tal-eżenzjoni 18(b) fl-Anness III.

               (6)
                     L-attivatur taċ-ċomb fit-trab fluworexxenti huwa meħtieġ biex jippermetti li jiffluworixxi s-silikat tal-barju tal-fosfru. Dan jittrasforma r-radjazzjoni 254 nm għar-radjazzjoni UV ddisinjata  (290nm-400nm) u huwa użat f’aktar minn 95 % tal-lampi fluworexxenti ta’ ġewwa tal-gass tal-merkurju bi pressjoni baxxa fit-tismir u f’ċerti applikazzjonijiet mediċi. Dan jipprovdi intensità UV fuq tul ta’ mewġa ta’ 350 nm li hija kruċjali sabiex tinbeda l-pigmentazzjoni tal-ġilda.

               (7)
                     It-tagħmir għat-tismir huwa rregolat strettament fl-Unjoni u kwalunkwe alternattiva possibbli għaċ-ċomb jkollha tissodisfa il-kriterji dwar it-tħassib fuq l-affidabbiltà, is-sikurezza u r-riskju għas-saħħa. Bħalissa, ma hemm l-ebda tali alternattivi disponibbli.

               (8)
                     Minħabba n-nuqqas ta’ sostituti affidabbli, is-sostituzzjoni jew l-eliminazzjoni taċ-ċomb għadu xjentifikament u teknikament imprattikabbli għal ċerti bozoz b’discharge li fihom il-fosfri. L-eżenzjoni hija konsistenti mar-Regolament (KE) Nru 1907/2006 tal-Parlament Ewropew u tal-Kunsill
                  9
                u għalhekk ma ddgħajjifx il-protezzjoni ambjentali u tas-saħħa mogħtija minnha. Għalhekk jenħtieġ li tiġġedded l-eżenzjoni għall-użu taċ-ċomb bħala attivatur fit-trab fluworexxenti (1 % ċomb skont il-piż jew anqas) tal-bozoz b’discharge meta jintużaw bħala lampi għat-tismir li fihom il-fosfri.

               (9)
                     Billi, għall-applikazzjonijiet ikkonċernati għad ma hemmx alternattivi affidabbli disponibbli fis-suq, jenħtieġ li l-eżenzjoni għall-kategoriji 1 sa 7 u 10 tal-Anness I tad-Direttiva 2011/65/UE tiġi mġedda għall-perjodu massimu ta’ validità ta’ ħames snin sal-21 ta’ Lulju 2021. Fid-dawl tar-riżultati tal-isforzi li għaddejjin biex tinsab sostituzzjoni affidabbli, aktarx li t-tul tal-eżenzjoni mhux se jħalli impatti negattivi fuq l-innovazzjoni.

               (10)
                     Għall-kategoriji l-oħra għajr il-kategoriji 1 sa 7 u 10 tal-Anness I tad-Direttiva 2011/65/UE, l-eżenzjoni attwali tibqa’ valida skont il-perjodi ta’ validità stabbiliti fit-tieni subparagrafu tal-Artikolu 5(2) tad-Direttiva 2011/65/UE. Għal raġunijiet ta’ ċarezza, jenħtieġ li d-dati tal-iskadenza jiżdiedu fl-Anness III ta’ dik id-Direttiva.

               (11)
                     Fid-dawl tat-talba nru 2015-3 u tal-fatt li huwa mekkanikament possibbli li bozza maħsuba għall-użu mediku toqgħod f’tagħmir għat-tismir u vice versa, jenħtieġ li tiżdied subentrata ġdida 18(b)-I fl-Anness III tad-Direttiva 2011/65/UE speċifiċi għall-applikazzjonijiet mediċi bl-eċċezzjoni ta’ dawk koperti mill-entrata 34 tal-Anness IV tad-Direttiva 2011/65/UE. Jenħtieġ li din is-subentrata tkun tapplika għall-kategoriji 5 u 8 u li tkun valida sal-21 ta’ Lulju 2021.

               (12)
                     Għalhekk, jenħtieġ li d-Direttiva 2011/65/UE tiġi emendata skont dan.

               ADOTTAT DIN ID-DIRETTIVA:

               Artikolu 1

               L-Anness III tad-Direttiva 2011/65/UE hu emendat kif stabbilit fl-Anness ta’ din id-Direttiva.

               Artikolu 2

               1.L-Istati Membri għandhom jadottaw u jippubblikaw, sa mhux iktar tard mi[nn]  [l-aħħar jum tat- 12-il xahar wara d-dħul fis-seħħ ta’ din id-Direttiva] il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk id-dispożizzjonijiet lill-Kummissjoni.

               Huma għandhom japplikaw dawk id-dispożizzjonijiet mi[nn]  [l-aħħar jum tat- 12-il xahar wara d-dħul fis-seħħ ta’ din id-Direttiva + jum 1].

               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.

               2.L-Istati Membri għandhom jikkomunikaw lill-Kummissjoni t-test tad-dispożizzjonijiet prinċipali tad-dritt nazzjonali li jadottaw fil-qasam kopert minn din id-Direttiva.

               Artikolu 3

               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 4

               Din id-Direttiva hija indirizzata lill-Istati Membri.

               Magħmul fi Brussell, 16.11.2018

                     Għall-Kummissjoni

                     Il-President
                     Jean-Claude JUNCKER

                     (1)

                        ĠU L 174, 1.7.2011, p. 88.

                     (2)

                        ĠU L 396, 30.12.2006, p. 1.

                     (3)

                        Il-lista tinsab fuq:
                  http://ec.europa.eu/environment/waste/rohs_eee/adaptation_en.htm

                     (4)

                        Dawn il-kategoriji huma: 1. Apparat elettrodomestiku kbir; 2. Apparat elettrodomestiku żgħir; 3. Tagħmir tal-informatika u tat-telekomunikazzjoni; 4. Tagħmir tal-konsumatur; 5. Tagħmir tat-tidwil; 6. Għodda elettrika u elettronika; 7. Ġugarelli, tagħmir ta’ divertiment u tal-isport; 10. Apparat ta’ distribuzzjoni awtomatika. Il-kategoriji EEE huma elenkati fl-Anness I tad-Direttiva RoHS.

                     (5)

                  Perjodu ta’ konsultazzjoni
                  : mill-21.08.2015 sas-16.10.2015

                     (6)

                     https://bookshop.europa.eu/en/assistance-to-the-commission-on-technological-socio-economic-and-cost-benefit-assessment-related-to-exemptions-from-the-substance-restrictions-in-electrical-and-electronic-equipment-pbKH0416554/

                     (7)

                        Lista tal-passi amministrattivi meħtieġa tinsab fuq is-
                  sit web tal-Kummissjoni
                  . L-istadju attwali tal-proċedura jista’ jiġi kkonsultat għal kull abbozz tal-att delegat fir-Reġistru Interistituzzjonali tal-Atti Delegati fuq
                  https://webgate.ec.europa.eu/regdel/#/home
                  .

                     (8)

                        ĠU L 174, 1.7.2011, p. 88.

                     (9)

                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-Reġistrazzjoni, l-Evalwazzjoni, l-Awtorizzazzjoni u r-Restrizzjoni ta’ Sustanzi Kimiċi (REACH) u li stabilixxa Aġenzija Ewropea tal-Kimiċi (ĠU L 396, 30.12.2006, p. 1);

    ---documentbreak---

               ANNESS

               Fl-Anness III, l-entrata 18(b) hija sostitwita b’dan li ġej:

                        “18(b)

                        Iċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge meta jintużaw bħala lampi għat-tismir li fihom il-fosfri bħall-BSP (BaSi2O5:Pb)

                        Tiskadi fi:

                        -21 ta’ Lulju 2021 għall-kategoriji 1-7 u 10;

                        -21 ta’ Lulju 2021 għall-kategoriji 8 u 9 minbarra apparati dijanostiċi in vitro u strumenti tal-monitoraġġ u l-kontroll industrijali;

                        -21 ta’ Lulju  2023 għall-apparati dijanostiċi in vitro tal-kategorija 8;

                        -21 ta’ Lulju 2024 għall-istrumenti tal-monitoraġġ u l-kontroll industrijali tal-kategorija 9, u għall-kategorija 11.

                        18(b)-I

                        Iċ-ċomb bħala attivatur fit-trab fluworexxenti (1 % ċomb skont il-piż jew anqas) ta’ bozoz b’discharge li fihom il-fosfri bħall-BSP (BaSi2O5:Pb) meta jintużaw fit-tagħmir mediku tal-fototerapija

                        Tapplika għall-kategoriji 5 u 8, esklużi l-applikazzjonijiet koperti mill-entrata 34 tal-Anness IV, u tiskadi fil-21 ta’ Lulju 2021.”


title: DIRETTIVA TA’ IMPLIMENTAZZJONI TAL-KUMMISSJONI (UE) .../… li temenda l-lista tal-ġeneri u tal-ispeċijiet fl-Artikolu 2(1)(b) tad-Direttiva tal-Kunsill 2002/55/KE, fl-Anness II tad-Direttiva tal-Kunsill 2008/72/KE u fl-Anness tad-Direttiva tal-Kummissjoni 93/61/KEE

text:
               DIRETTIVA TA’ IMPLIMENTAZZJONI TAL-KUMMISSJONI (UE) .../…

               ta’ 17.6.2019

               li temenda l-lista tal-ġeneri u tal-ispeċijiet fl-Artikolu 2(1)(b) tad-Direttiva tal-Kunsill 2002/55/KE, fl-Anness II tad-Direttiva tal-Kunsill 2008/72/KE u fl-Anness tad-Direttiva tal-Kummissjoni 93/61/KEE

               (Test b’rilevanza għaż-ŻEE)

               IL-KUMMISSJONI EWROPEA,

               Wara li kkunsidrat it-Trattat dwar il-Funzjonament tal-Unjoni Ewropea,

               Wara li kkunsidrat id-Direttiva tal-Kunsill 2002/55/KE tat-13 ta’ Ġunju 2002 dwar il-marketing ta’ żrieragħ tal-ħxejjex
                  1
               , u b’mod partikolari l-Artikolu 2(2) tagħha,

               Wara li kkunsidrat id-Direttiva tal-Kunsill 2008/72/KE tal-15 ta’ Lulju 2008 dwar it-tqegħid fis-suq ta’ ħxejjex ta’ propagazzjoni u materjal taż-żrigħ, barra ż-żerriegħa
                  2
               , u b’mod partikolari l-Artikoli 1(3) u 22 tagħha,

               Wara li kkunsidrat id-Direttiva tal-Kummissjoni 93/61/KEE tat-2 ta’ Lulju 1993 li tistabilixxi l-pjani li jindikaw il-kondizzjonijiet li jridu jiġu mħarsa mill-materjal propagattiv ta’ ħaxix u pjanti, barra miż-żerriegħa skont id-Direttiva tal-Kunsill 92/33/KEE
                  3
               , u b’mod partikolari l-Artikolu 1 tagħha,

               Billi:

               (1)Id-Direttivi tal-Kunsill 2002/55/KE u 2008/72/KE jipprevedu għall-ispeċijiet koperti minnhom permezz ta’ tabella b’żewġ kolonni, b’kolonna waħda li telenka l-isem xjentifiku tal-ispeċi u l-oħra li telenka isem komuni wieħed jew aktar għal kull speċi.

               (2)Ċerti varjetajiet ta’ speċijiet ta’ ħxejjex jappartjenu għall-ispeċijiet imniżżla taħt l-ismijiet xjentifiċi tagħhom, iżda mhux għat-tipi ta’ varjetajiet deskritti bl-ismijiet komuni. Għalhekk, jenħtieġ li jiġi speċifikat jekk varjetà tkunx koperta mill-kamp ta’ applikazzjoni tad-Direttivi 2002/55/KE u 2008/72/KE.

               (3)Din l-ispeċifikazzjoni jenħtieġ li tqis il-fatt li, filwaqt li wħud mill-varjetajiet ta’ ċerti speċijiet ta’ ħxejjex diversi jitqiegħdu fis-suq b’mod wiesa’ fl-Unjoni, varjetajiet oħrajn għandhom swieq nazzjonali jew reġjonali limitati. Għaldaqstant, ma jkunx xieraq li jiġu koperti l-varjetajiet kollha ta’ dawk l-ispeċijiet ta’ ħxejjex. Għalhekk, jenħtieġ li jiġi speċifikat li għal ċerti speċijiet iridu jiġu koperti l-varjetajiet kollha, filwaqt li għal ċerti speċijiet oħrajn jenħtieġ li jiġu koperti biss ċerti varjetajiet.

               (4)L-International Code of Nomenclature for Cultivated Plants (ICNCP) introduċa l-kategorija formali ta’ “Grupp” għall-klassifikazzjoni tal-varjetajiet tal-ispeċijiet ikkultivati. Il-kategorija ta’ “Grupp” hija strument adattat biex jiġu ddefiniti l-varjetajiet li jappartjenu għal ċerti speċijiet, li jaqgħu fil-kamp ta’ applikazzjoni tad-Direttivi 2002/55/KE u 2008/72/KE.

               (5)Bl-għan li jiġi speċifikat jekk humiex koperti l-varjetajiet kollha ta’ speċi ta’ ħaxix partikolari jew ċertu Gruppi minnha biss, jenħtieġ li t-tabelli tal-ispeċijiet previsti fid-Direttivi 2002/55/KE u 2008/72/KE jiġu emendati. Jenħtieġ li l-ismijiet botaniċi rispettivi tal-ispeċijiet tal-ħxejjex u l-ismijiet tal-Gruppi li jappartjenu għalihom jiġu ppreżentati f’ordni ġerarkika sabiex tiġi eliminata kwalunkwe ambigwità possibbli fir-rigward tal-ambitu tal-varjetajiet tal-ispeċijiet ikkonċernati.

               (6)L-użu tal-ibridizzazzjoni interspeċifika u tal-ibridizzazzjoni intraspeċifika tal-varjetajiet tista’ tirriżulta f’varjetajiet ta’ speċijiet ta’ ħxejjex li ma jkunu inklużi fl-ebda speċi jew Grupp stabbilit. Sabiex tipi ta’ varjetajiet bħal dawn jiġu inklużi fil-kamp ta’ applikazzjoni tad-Direttiva 2002/55/KE, il-lista tal-ispeċijiet jenħtieġ li tinkludi l-ibridi bejn l-ispeċijiet u l-Gruppi indikati fil-lista fil-punt (b) tal-Artikolu 2.1 ta’ dik id-Direttiva.

               (7)Il-Gruppi indikati fil-lista fil-punt (b) tal-Artikolu 2.1 tad-Direttiva 2002/55/KE jenħtieġ li jiġu riflessi wkoll, fejn xieraq, fil-listi tal-Anness II, punt 3(a), u fl-Anness III, punt 2 ta’ dik id-Direttiva.

               (8)Għalhekk, jenħtieġ li d-Direttivi 2002/55/KE, 2008/72/KE u 93/61/KEE jiġu emendati skont dan.

               (9)Barra minn hekk, id-Direttiva tal-Kummissjoni 93/61/KEE timplimenta l-Artikolu 4 tad-Direttiva tal-Kunsill 92/33/KE, li tħassar u ġie sostitwit bl-Artikolu 4 tad-Direttiva tal-Kunsill 2008/72/KE. L-Anness tad-Direttiva 93/61/KEE jistabbilixxi skeda li tindika l-kundizzjonijiet li jridu jiġu sodisfatti mill-materjal tal-propagazzjoni tal-ħxejjex u telenka dawk l-ispeċijiet u l-organiżmi ta’ ħsara li jistgħu jaffettwaw il-kwalità tagħhom.

               (10)L-ismijiet botaniċi ta’ ċerti speċijiet fid-Direttiva 93/61/KEE jenħtieġ li jiġu aġġornati f’konformità mal-iżvilupp tal-għarfien xjentifiku, bħala parti mill-aġġornament tal-iskeda rispettiva.

               (11)Il-miżuri previsti f’din id-Direttiva huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

               ADOTTAT DIN ID-DIRETTIVA:

               Artikolu 1
               Emendi għad-Direttiva 2002/55/KE

               Id-Direttiva 2002/55/KE hija emendata f’konformità mal-parti A tal-Anness ta’ din id-Direttiva.

               Artikolu 2
               Emendi għad-Direttiva 2008/72/KE

               L-Anness II tad-Direttiva 2008/72/KE huwa sostitwit bit-test fil-parti B tal-Anness ta’ din id-Direttiva.

               Artikolu 3
               Emendi għad-Direttiva 93/61/KEE

               L-Anness għad-Direttiva 93/61/KEE huwa emendat f’konformità mal-Parti C tal-Anness għal din id-Direttiva.

               Artikolu 4
               Traspożizzjoni

               L-Istati Membri għandhom jadottaw u jippubblikaw, sa mhux iktar tard mit-30 ta’ Ġunju 2020, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom jinfurmaw minnufih lill-Kummissjoni dwar dan.

               Huma għandhom japplikaw dawn id-dispożizzjonijiet mill-1 ta’ Lulju 2020.

               Meta l-Istati Membri jadottaw dawk id-dispożizzjonijiet, dawn għandhom jirreferu għal din id-Direttiva jew ikunu akkumpanjati mit-tali referenza waqt il-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza.

               Artikolu 5
               Dħul fis-seħħ

               Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

               Artikolu 6
               Destinatarji

               Din id-Direttiva hija indirizzata lill-Istati Membri.

               Magħmul fi Brussell, 17.6.2019

                     Għall-Kummissjoni

                     Il-President

                     Jean-Claude JUNCKER

                     (1)

                        ĠU L 193, 20.7.2002, p. 33.

                     (2)

                        ĠU L 205, 1.8.2008, p. 28.

                     (3)

                        Id-Direttiva tal-Kummissjoni 93/61/KEE tat-2 ta’ Lulju 1993 li tistabilixxi l-pjani li jindikaw il-kondizzjonijiet li jridu jiġu mħarsa mill-materjal propagattiv ta’ ħaxix u pjanti, barra miż-żerriegħa skont id-Direttiva tal-Kunsill 92/33/KEE (ĠU L 250, 7.10.1993, p. 19).

    ---documentbreak---

               MT

               ANNESS

               Parti A

               Id-Direttiva 2002/55/KE hija emendata kif ġej:

               (1) il-punt (b) tal-Artikolu 2(1) huwa sostitwit b’dan li ġej:

               “Allium cepa L.

               — Grupp Cepa (Basal, Echalion)

               — Grupp Aggregatum (Shallot)

               Allium fistulosum L. (Basal tal-għenieqed - Japanese bunching onion jew Welsh onion)

               — il-varjetajiet kollha

               Allium porrum L. (Kurrat)

               — il-varjetajiet kollha

               Allium sativum L. (Tewm)

               — il-varjetajiet kollha

               Allium schoenoprasum L. (Kurrat salvaġġ)

               — il-varjetajiet kollha

               Anthriscus cerefolium (L.) Hoffm. (Maxxita)

               — il-varjetajiet kollha

               Apium graveolens L.

               — Grupp tal-Karfus

               — Grupp tas-Celeriac

               Asparagus officinalis L. (Asparagu Sfraġ)

               — il-varjetajiet kollha

               Beta vulgaris L.

               — Grupp tal-Pitravi (Pitravi inkluż il-pitrava Cheltenham)

               — Grupp tas-Selq (Spinach beet jew il-weraq tal-pitravi)

               Brassica oleracea L.

               — Grupp tal-Kaboċċi tal-Weraq

               — Grupp tal-Pastard

               — Grupp tal-Capitata (Kaboċċa Ħamra u Kaboċċa Bajda)

               — Grupp tal-Brussel Sprouts

               — Grupp tal-Ġidra

               — Grupp tal-Kaboċċi Mfelfla (Savoy)

               — Grupp tal-Brokkli (tat-tip kalabris jew tat-tip li jnibbet)

               — Grupp tal-Kaboċċi tat-Toskana

               — Grupp tal-Kaboċċi Portugiżi (Tronchuda)

               Brassica rapa L.

               — Grupp tal-Kaboċċi Ċiniżi

               — Grupp tan-Nevew

               Capsicum annuum L. (Bżar aħmar jew Bżar ieħor)

               — il-varjetajiet kollha

               Cichorium endivia L. (Indivja)

               — il-varjetajiet kollha

               Cichorium intybus L.

               — Grupp taċ-Ċikwejra Witloof

               — Grupp taċ-Ċikwejra tal-Weraq (Ċikwejra b’weraq kbir jew ċikwejra Taljana)

               — Grupp taċ-Ċikwejra Industrijali (Għerq)

               Citrullus lanatus (Thunb.) Matsum. et Nakai (Dulliegħ)

               — il-varjetajiet kollha

               Cucumis melo L. (Bettieħ)

               — il-varjetajiet kollha

               Cucumis sativus L.

               — Grupp tal-Ħjar

               — Grupp tal-Ħjar Żgħir

               Cucurbita maxima Duchesne (Qargħa aħmar)

               — il-varjetajiet kollha

               Cucurbita pepo L. (Qargħa bagħli, inkluż il-qargħa aħmar u l-qargħa arzella matur, jew Zukkini, inkluż il-qargħa arzella immatur)

               — il-varjetajiet kollha

               Cynara cardunculus L.

               — Grupp tal-Qaqoċċ

               — Grupp tal-Kardun

               Daucus carota L. (Karrotti u Karrotti għall-għalf)

               — il-varjetajiet kollha

               Foeniculum vulgare Mill. (Bużbież)

               — Grupp tal-Azoricum

               Lactuca sativa L. (Ħass)

               — il-varjetajiet kollha

               Solanum lycopersicum L. (Tadam)

               — il-varjetajiet kollha

               Petroselinum crispum (Mill.) Nyman ex A. W. Hill

               — Grupp tat-Tursin tal-Weraq

               — Grupp tat-Tursin tal-Għerq Kbir

               Phaseolus coccineus L. (Fażola ta’ Spanja)

               — il-varjetajiet kollha

               Phaseolus vulgaris L.

               — Grupp tal-Fażola Franċiża Żgħira

               — Grupp tal-Fażola Franċiża li tixxeblek

               Pisum sativum L.

               — Grupp tal-Piżella Tonda

               — Grupp tal-Piżella Mkemmxa

               — Grupp tal-Piżella Ħelwa

               Raphanus sativus L.

               — Grupp tar-Ravanell

               — Grupp tar-Ravanell Iswed

               Rheum rhabarbarum L. (Rabarbru)

               — il-varjetajiet kollha

               Scorzonera hispanica L. (Scorzonera jew salsafja sewda)

               — il-varjetajiet kollha

               Solanum melongena L. (Brunġiel)

               — il-varjetajiet kollha

               Spinacia oleracea L. (Spinaċi)

               — il-varjetajiet kollha

               Valerianella locusta (L.) Laterr. (Insalata tal-qamħ jew Ħass tal-ħaruf)

               — il-varjetajiet kollha

               Vicia faba L. (Ful)

               — il-varjetajiet kollha

               Zea mays L.

               — Grupp tal-Qamħirrum Ħelu

               — Grupp tal-Popcorn

               L-ibridi kollha tal-ispeċijiet u l-Gruppi huma elenkati hawn fuq.”

               (2) fl-ewwel kolonna tat-tabella fil-punt 3(a) tal-Anness II, l-entrati bejn “Asparagus officinalis” u “Cichorium endivia” huma sostitwiti b’dan li ġej:

                  “Beta vulgaris (Grupp tal-Pitravi)

                  Beta vulgaris (minbarra l-Grupp tal-Pitravi)

                  Brassica oleracea (Grupp tal-Pastard)

                  Brassica oleracea (minbarra l-Grupp tal-Pastard)

                  Brassica rapa (Grupp tal-Kaboċċi Ċiniżi)

                  Brassica rapa (Grupp tan-Nevew)

                  Capsicum annuum

                  Cichorium intybus (Grupp taċ-Ċikwejra Witloof, Grupp taċ-Ċikwejra tal-Weraq)

                  Cichorium intybus (Grupp taċ-Ċikwejra Industrijali (Għerq)”.

               (3) fl-ewwel kolonna tat-tabella fil-punt 2(a) tal-Anness III, l-entrati bejn “Capsicum annuum” u “Cichorium endivia” huma sostitwiti b’dan li ġej:

               “Cichorium intybus (Grupp taċ-Ċikwejra Witloof, Grupp taċ-Ċikwejra tal-Weraq)

                  Cichorium intybus (Grupp taċ-Ċikwejra Industrijali (Għerq)”.

               Parti B

               “Allium cepa L.

               — Grupp Cepa (Basal, Echalion)

               — Grupp Aggregatum (Shallot)

               Allium fistulosum L. (Basal tal-għenieqed - Japanese bunching onion jew Welsh onion)

               — il-varjetajiet kollha

               Allium porrum L. (Kurrat)

               — il-varjetajiet kollha

               Allium sativum L. (Tewm)

               — il-varjetajiet kollha

               Allium schoenoprasum L. (Kurrat salvaġġ)

               — il-varjetajiet kollha

               Anthriscus cerefolium (L.) Hoffm. (Maxxita)

               — il-varjetajiet kollha

               Apium graveolens L.

               — Grupp tal-Karfus

               — Grupp tas-Celeriac

               Asparagus officinalis L. (Asparagu Sfraġ)

               — il-varjetajiet kollha

               Beta vulgaris L.

               — Grupp tal-Pitravi (Pitravi inkluż il-pitrava Cheltenham)

               — Grupp tas-Selq (Spinach beet jew il-weraq tal-pitravi)

               Brassica oleracea L.

               — Grupp tal-Kaboċċi tal-Weraq

               — Grupp tal-Pastard

               — Grupp tal-Capitata (Kaboċċa Ħamra u Kaboċċa Bajda)

               — Grupp tal-Brussel Sprouts

               — Grupp tal-Ġidra

               — Grupp tal-Kaboċċi Mfelfla (Savoy)

               — Grupp tal-Brokkli (tat-tip kalabris jew tat-tip li jnibbet)

               — Grupp tal-Kaboċċi tat-Toskana

               — Grupp tal-Kaboċċi Portugiżi (Tronchuda)

               Brassica rapa L.

               — Grupp tal-Kaboċċi Ċiniżi

               — Grupp tan-Nevew

               Capsicum annuum L. (Bżar aħmar jew Bżar ieħor)

               — il-varjetajiet kollha

               Cichorium endivia L. (Indivja)

               — il-varjetajiet kollha

               Cichorium intybus L.

               — Grupp taċ-Ċikwejra Witloof

               — Grupp taċ-Ċikwejra tal-Weraq (Ċikwejra b’weraq kbir jew ċikwejra Taljana)

               — Grupp taċ-Ċikwejra Industrijali (Għerq)

               Citrullus lanatus (Thunb.) Matsum. et Nakai (Dulliegħ)

               — il-varjetajiet kollha

               Cucumis melo L. (Bettieħ)

               — il-varjetajiet kollha

               Cucumis sativus L.

               — Grupp tal-Ħjar

               — Grupp tal-Ħjar Żgħir

               Cucurbita maxima Duchesne (Qargħa aħmar)

               — il-varjetajiet kollha

               Cucurbita pepo L. (Qargħa bagħli, inkluż il-qargħa aħmar u l-qargħa arzella matur, jew Zukkini, inkluż il-qargħa arzella immatur)

               — il-varjetajiet kollha

               Cynara cardunculus L.

               — Grupp tal-Qaqoċċ

               — Grupp tal-Kardun

               Daucus carota L. (Karrotti u Karrotti għall-għalf)

               — il-varjetajiet kollha

               Foeniculum vulgare Mill. (Bużbież)

               — Grupp tal-Azoricum

               Lactuca sativa L. (Ħass)

               — il-varjetajiet kollha

               Solanum lycopersicum L. (Tadam)

               — il-varjetajiet kollha

               Petroselinum crispum (Mill.) Nyman ex A. W. Hill

               — Grupp tat-Tursin tal-Weraq

               — Grupp tat-Tursin tal-Għerq Kbir

               Phaseolus coccineus L. (Fażola ta’ Spanja)

               — il-varjetajiet kollha

               Phaseolus vulgaris L.

               — Grupp tal-Fażola Franċiża Żgħira

               — Grupp tal-Fażola Franċiża li tixxeblek

               Pisum sativum L.

               — Grupp tal-Piżella Tonda

               — Grupp tal-Piżella Mkemmxa

               — Grupp tal-Piżella Ħelwa

               Raphanus sativus L.

               — Grupp tar-Ravanell

               — Grupp tar-Ravanell Iswed

               Rheum rhabarbarum L. (Rabarbru)

               — il-varjetajiet kollha

               Scorzonera hispanica L. (Scorzonera jew salsafja sewda)

               — il-varjetajiet kollha

               Solanum melongena L. (Brunġiel)

               — il-varjetajiet kollha

               Spinacia oleracea L. (Spinaċi)

               — il-varjetajiet kollha

               Valerianella locusta (L.) Laterr. (Insalata tal-qamħ jew Ħass tal-ħaruf)

               — il-varjetajiet kollha

               Vicia faba L. (Ful)

               — il-varjetajiet kollha

               Zea mays L.

               — Grupp tal-Qamħirrum Ħelu

               — Grupp tal-Popcorn.”

               Parti C

               Fl-Anness tad-Direttiva 93/61/KEE, il-kolonna “Genus jew speċi” hija emendata kif ġej:

               (a)il-kliem “Allium ascalonicum” huma sostitwiti bil-kliem “Allium cepa – Grupp Aggregatum”;

               (b)il-kliem “Allium cepa” huma sostitwiti bil-kliem “Allium cepa – Grupp Cepa”;

               (c)il-kliem “Brassica pekinensis” huma sostitwiti bil-kliem “Brassica rapa – Grupp tal-Kaboċċi Ċiniżi”;

               (d)il-kliem “Lycopersicon lycopersicum” huma sostitwiti bil-kliem “Solanum lycopersicum”.